TUKIRYHMÄN KOKOUS

Aika		torstaina 1.3.2007 klo 13.00–15.00

Paikka		Kauppa- ja teollisuusministeriö, Aleksanterinkatu 4, neuvotteluhuone B308

Osallistujat	Eduskunta; Eelis Roikonen
	EK; Anna Lundén
	KiVi; Antti Ihamäki
	KKK; Pentti Mäkinen
	LVM; Laura Vilkkonen
	MTK; Risto Airikkala
	OM; Jyrki Jauhiainen
	SAK; Janne Metsämäki
	STM; Leo Suomaa
	SY; Harri Hietala
	TM; Tarja Kröger
	VATT; Juha Honkatukia
	VM; Petri Malinen	

SÄVY; Antti Neimala (pj.), Liisa Lundelin-Nuortio, Jonna Sjögrén (siht.)

1	Kokouksen avaaminen
Puheenjohtaja avasi kokouksen.
2	SÄVY-hankkeen toimintaraportti vuodelta 2006
Liisa Lundelin-Nuortio kertoi, että SÄVY-hankkeen vuosiraportti toimintavuodelta 2006 julkaistaan perjantaina 2.3. ja postitetaan kaikille tukiryhmäläisille. Muu jakelu on laaja sisältäen ministeriöiden virkamiesten lisäksi mm. ministerit, kansliapäälliköt, valtiosihteerit, kansanedustajat jne. Jakelun osalta lähetettiin yhteyshenkilöille päivityspyyntö. Tukiryhmäläisiä pyydettiin ilmoittamaan varsinkin kansainvälisistä tahoista, joille vuosiraportin englanninkielinen versio olisi suotavaa toimittaa.

Pentti Mäkinen kommentoi lyhyesti raporttia todeten siinä otettavan hyvin kantaa EU-puheenjohtajuuteen ja -lainvalmisteluun. Vaikutusarviointi on haastavaa ja se näkyy myös raportin kirjoituksissa. Komission toiminnassa on tapahtunut parannuksia, mutta ongelmia on vielä paljon. SÄVYn raportti on osunut asiallisesti ajankohtaiseen ja oikeaan kohtaan. Se kuvastaa olemassa olevia haasteita näin paremman sääntelyn toiminnan alkuvaiheessa.

3	SÄVY-hankkeen toimintasuunnitelma vuodelle 2007
Antti Neimala esitteli SÄVY-hankkeen toimintasuunnitelman vuodelle 2007, minkä jälkeen asiasta käytiin keskustelu. Toimintasuunnitelma toimitettiin osallistujille kokouskutsun mukana etukäteen. Todettiin, että oma-aloitteisia yhteydenottoja on ministeriöiltä tullut edelleen vähän. Tämän arveltiin erityisesti lainvalmisteluprosessin niistä piirteistä, jotka saavat vaikutusten arvioinnin tuntumaan ylimääräiseltä työvaiheelta. Kannusteita tai pakotteita hyvään vaikutusten arviointiin on yhä käytännössä vähän. 

Joka tapauksessa hanke jatkaa ministeriöiden valmistelijoiden rohkaisemista yhteydenottoihin, mihin uuden vaalikauden alkaminen antaa luontevan mahdollisuuden. Uusien hankkeiden lähestyminen on helpompaa kuin jo liikkeellä olevien. 

4	SÄVY-hankkeen HE-analyysi vuodelta 2006
Antti Neimala esitteli 2006 valtiopäivien hallituksen esityksistä tehdyn HE-analyysin. Positiivista kehitystä on nähtävissä muun muassa vaikutusarviointien laajuudessa. Samoin niiden esitysten osuus, joissa on hyödynnetty kvantitatiivisia arvoja vaikutusten laadullisen kuvailun ohessa, on melkein kaksinkertaistunut viime vuodesta. Todettiin, että puhtaasti kvantitatiivisten arvioiden esittäminen on vaikeaa ja arvot kerrotaan mielellään yleisellä tasolla.

Todettiin, että hallituksen esityksiin sisältyvissä vaikutusarvioinneissa olisi hyvä mainita mahdollisista taustaselvityksistä. Tällöin voidaan todeta, että asiaa on pohdittu laajemmin, vaikkei kaikkea ole kirjoitettu auki perusteluihin. Sen lisäksi esityksen perusteena olevien selvitysten identifioiminen on osa avointa ja hyvää lainvalmistelutapaa. 
5	Ajankohtaiskatsaus
Käytiin lyhyesti läpi kunkin ajankohtaisen työryhmän nykyvaiheet:

VARVIO-työryhmä työstää uutta yhtenäistä vaikutusarviointiohjetta. Tulevat ohjeet tulevat täydentämään voimassa olevaa 2004 vuoden HELO-ohjetta ja korvaamaan kaikki nykyiset vaikutusarviointiohjeet. Ohjeluonnos on ollut ministeriöissä kommenteilla ja testauksessa SÄKE-työryhmän välityksellä. Oppaasta jaettiin pöydälle taloudellisia vaikutuksia (ml. yritysvaikutukset) koskeva osuus.. Tukiryhmän jäseniltä pyydettiin kommentteja erityisesti yritysvaikutusarviointiosiosta.

VAPA-työryhmän väliraportin lausuntokierros on päättynyt. Saaduista lausunnoista kootaan tiivistelmä, jota käsitellään seuraavassa työryhmän kokouksessa. Lausuntoja on saatu melko kattavasti. Varsinaisen loppuraportin tulee olla valmis toukokuun loppuun mennessä.

Case-selvityksen on tarkoitus valmistua maaliskuun loppuun mennessä. Raportti jaetaan myös tukiryhmäläisille. Aihetta käsitellään myös SÄVYn tulevassa koulutustilaisuudessa 17.4.

ALV-AB -pilottihanke on valmistumassa. Tämäkin raportti jaetaan erikseen tukiryhmäläisille, ja myös sitä käsitellään SÄVYn tulevassa koulutustilaisuudessa.

Muina ajankohtaisina asioina mainittiin sääntelyn vaihtoehdoista professori Jyrki Talalle tehty tilaus. Tilaus jaettiin kokouksessa pöydälle. Asiaa käsitellään tulevissa tukiryhmän kokouksissa lisää. Lisäksi keskusteltiin Paremman sääntelyn toimintaohjelman toteuttamisesta tulevalla hallituskaudella. Todettiin tavoitteena olevan, että hallituksen mahdollinen lainsäädäntösuunnitelma olisi osa hallituksen strategia-asiakirjaa ja että se valmisteltaisiin syyskuuhun mennessä saman aikataulun mukaisesti kuin muukin hallituksen ohjelmaan perustuva strategiavalmistelu suoritetaan.
6	Muut asiat
Mainittiin, että EU-tasolla hallinnollisten kustannusten vähentämisen toimintasuunnitelma on esillä Eurooppa-neuvostossa 8-9.3.2007.
7	Seuraava kokous
Seuraava kokous pidetään 21.5.2007 klo 13.00 - 15.00, KTM:n neuvotteluhuoneessa B308. Kokouskutsu toimitetaan lähempänä ajankohtaa.
8	Kokouksen päättäminen
Puheenjohtaja päätti kokouksen.

LIITTEET	Vaikutusarviointiohjeiden uudistaminen (kalvot)
Lainsäädännön vaihtoehtojen asiantuntijaselvityksen tilaus

JAKELU	Tukiryhmän jäsenet ja varajäsenet

TIEDOKSI	kansliapäällikkö Erkki Virtanen